Softcatalà tanca el 2012 amb 826.151 descàrregues de programari en català i 24 milions de pàgines vistes
2013-01-11 20:21:54

Softcatalà tanca el 2012 amb 826.151 descàrregues de programari en català i 24 milions de pàgines vistes

Com hem fet en els darrers anys, un cop acabat el 2012 volem fer el balanç del lloc web de Softcatalà durant l'any passat i compartir-lo amb tota la nostra comunitat d'usuaris. Totes les dades que us comentem a continuació, i moltes més, les trobareu a la [pàgina pública d'estadístiques](http://www.softcatala.org/wiki/Projectes/Web/Estad%C3%ADstiques) de Softcatalà i s'han obtingut a partir de les dades que ens proporciona el servei d'audiències Google Analytics.

826.151 descàrregues de programari en català

Una de les dades que volem ressaltar, pel seu gran impacte, són les baixades programari en català: al llarg del 2012 s'han baixat 826.151 còpies de programes en català des del nostre lloc web. Convé tenir en compte que cada vegada més programes, com per exemple el Firefox, s'actualitzen automàticament sense necessitat que l'usuari baixi la nova versió des del web. A més, el programari en català no es distribueix únicament des de Softcatalà. Per exemple, organitzacions com Mozilla, empreses com Google i Microsoft, les distribucions Linux o els mateixos usuaris distribueixen per la seva banda un nombre equivalent de còpies de programari en català.

Els [20 programes amb més èxit](http://www.softcatala.org/) a Softcatalà han estat els següents (indiquem entre parèntesis el total de descàrregues):

1\. LibreOffice (86.299)

2\. Catalanitzador per al Windows (84.704)

3\. Firefox (78.081)

4\. OpenOffice.org (61.502)

5\. Traductor Softcatalà (34.641)

6\. GIMP (33.225)

7\. Corrector ortogràfic de català (general) per a l'OpenOffice.org (32.600)

8\. Avast! antivirus Home Edition (30.845)

9\. Adobe Reader (22.666)

10\. WinRAR (22.119)

11\. Paquet català per al Microsoft Office 2007 (22.072)

12\. Paquet d'interfície en català per al Windows 7 (19.240)

13\. Paquet d'interfície en català per al Windows XP (18.706)

14\. VLC media player - (18.353)

15\. PDFCreator - (16.995)

16\. Paquet català per a l'Internet Explorer en Windows 7 - (13.965)

17\. Internet Explorer per al Windows XP - (12.313)

18\. Paquet català per al Microsoft Office 2003 - (12.087)

19\. Audacity - (11.807)

20\. Paquet català per al Microsoft Office 2010 - (11.351)

El [LibreOffice](https://www.softcatala.org/programes/libreoffice/), l'eina ofimàtica lliure i gratuïta, continua essent el programari amb més acceptació, demostrant la seva validesa com a eina de treball diària.

El [Catalanitzador](http://catalanitzador.softcatala.org/), l'aposta de Softcatalà per simplificar la catalanització d'equips amb el Windows, es situa en segon lloc. A través del Catalanitzador, que al seu torn baixa altres paquets d'idioma, s'han realitzat 114.260 baixades des que va ser presentat el març de 2012, cosa que representa el 14% de les baixades totals de Softcatalà.

437.114 visitants únics mensuals

Durant el 2012 Softcatalà ha rebut, de mitjana, 437.114 visitants únics al mes (5.245.375 anuals). Aquests visitants han fet una mitjana de 1.314.810 visites mensuals (15.777.722 anuals) i han visualitzat 2.008.502 pàgines cada mes (24.102.024 anuals).

Les parts del lloc web de Softcatalà que han tingut més èxit han estat les eines lingüístiques, el [traductor](http://www.softcatala.org/traductor) amb un 51% de visites i el [corrector web](http://www.softcatala.org/corrector) un 25,4%. La resta de visites al directori de programari en català i pàgines de projectes.

Agraïments

Des de Softcatalà volem agrair la confiança que els centenars de milers d'usuaris dipositen en nosaltres. Així mateix, volem fer arribar el nostre agraïment a les associacions, empreses i institucions públiques que, mitjançant la seva infraestructura, permeten la descàrrega de programari en català al qual enllacem des del nostre web.

Quant a Softcatalà

Softcatalà és una associació sense afany de lucre que treballa per a la difusió de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació, podeu consultar-ne el lloc web a <http://www.softcatala.org>